ΕΛΙΝΤΑ ΑΒΕ

Η Ελίντα (Elinda: [H]ellenic Industry of Appliances) ήταν μια ελληνική εταιρία παραγωγής οικιακών ηλεκτρικών συσκευών που δημιουργήθηκε το 1977 έπειτα από τη συγχώνευση των τότε κραταιών ελληνικών εταιριών οικιακών συσκευών Ιζόλα και Εσκιμό με τη συμμετοχή της Εθνικής Τράπεζας. Μονάδες παραγωγής της επιχείρησης αποτέλεσαν και τα πρωταρχικά εργοστάσια των εταιριών Ιζόλα και Εσκιμό, στη βιομηχανική περιοχή της Θήβας και στη Μεταμόρφωση αντίστοιχα όπου βρισκόταν τα γραφεία καθώς και το τμήμα service των οικιακών συσκευών. Η εταιρία εκτός από τα δυο αυτά ισχυρά brands είχε στη φαρέτρα της και συνεργασίες με διεθνείς εταιρίες είτε ως εισαγωγέας των προϊόντων τους στην Ελλάδα είτε ως εργοστάσιο συναρμολόγησής τους. Μερικές από αυτές ήταν οι εταιρίες Kelvinator, Luxor, Valiant, Azinco, Leonard. Η Ελίντα λάνσαρε επίσης και δικά της brands για τις ηλεκτρικές συσκευές της όπως: Life, Kouper, Kresky, Bond. 

 Η αρχή του τέλους 
Από την έναρξη της λειτουργίας της, η επιχείρηση λειτουργούσε χωρίς δικά της κεφάλαια κίνησης, με δανεισμούς οι οποίοι συνεχώς ανατοκιζόνταν και τους οποίους ουσιαστικά δεν είχε δυνατότητα να αποπληρώσει. Το μεγάλο πρόβλημα παρουσιάστηκε το 1980,όταν η επιχείρηση προσέλαβε επιπλέον 400 άτομα για να διεκπεραιώσει σοβαρή παραγγελία και συνεργασία από το εξωτερικό. Η συνεργασία δεν ευδοκίμησε αλλά οι εργαζόμενοι συνέχισαν να δουλεύουν στην Ελίντα, επιβαρύνοντάς την με κονδύλια που γρήγορα την έφεραν σε καθεστώς χρεοκοπίας αφού δεν εμφάνιζε αντίστοιχη παραγωγική δραστηριότητα. Με τον τρόπο αυτό πολλαπλασιάζονται οι ζημίες και το 1984 η Ελίντα περιέρχεται στη δικαιοδοσία του ΟΑΕ.

 Τίτλοι Τέλους 
Το τέλος της Ελίντα ήταν άδοξο καθώς η εταιρία στο τέλος του 1990 εμφανίζει συσσωρευμένες ζημίες που υπερέβαιναν τα 13 δισ. δρχ. και συσσωρευμένες υποχρεώσεις προς τρίτους που προσέγγιζαν τα 10 δισ. δρχ. Έτσι από τον Απρίλιο του 1991 δεν μπορεί να συνεχίσει τη λειτουργία της και κηρύσσεται σε καθεστώς παύσεως λειτουργίας. 

 Παραπομπές 

 Ελίντα: Η τελευταία πράξη του δράματος 
 Πώς χάθηκαν Eskimo, Ιζόλα, Πίτσος 
 ΙΖΟΛΑ: Η άνοδος και η πτώση του Ελληνικού κολοσσού ηλεκτρικών ειδών
 Η θρυλική εταιρεία ηλεκτρικών ΙΖΟΛΑ που κυριάρχησε για 50 χρόνια στην ελληνική αγορά....

Κατηγορία:Πρώην επιχειρήσεις της Ελλάδας